CELEX ID: 32011R1245
Publication Date: 2011-12-01

Document:
TARYBOS ĮGYVENDINIMO REGLAMENTAS (ES) Nr. 1245/2011
2011 m. gruodžio 1 d.
kuriuo įgyvendinamas Reglamentas (ES) Nr. 961/2010 dėl ribojamųjų priemonių Iranui
EUROPOS SĄJUNGOS TARYBA,
atsižvelgdama į Sutartį dėl Europos Sąjungos veikimo,
atsižvelgdama į 2010 m. spalio 25 d. Tarybos reglamentą (ES) Nr. 961/2010 dėl ribojamųjų priemonių Iranui (1), ypač į jo 36 straipsnio 2 dalį,
kadangi:
(1)
2010 m. spalio 25 d. Taryba priėmė Reglamentą (ES) Nr. 961/2010 dėl ribojamųjų priemonių Iranui;
(2)
Taryba atliko išsamią Reglamento (ES) Nr. 961/2010 VIII priede nurodytų asmenų, subjektų ir organizacijų, kuriems taikoma to reglamento 16 straipsnio 2 dalis, sąrašo peržiūrą. Tai darydama Taryba atsižvelgė į atitinkamų asmenų, subjektų ir organizacijų pateiktas pastabas;
(3)
Taryba padarė išvadą, kad Reglamento (ES) Nr. 961/2010 VIII priede išvardytiems asmenims, subjektams ir organizacijoms toliau turėtų būti taikomos jame numatytos konkrečios ribojamosios priemonės;
(4)
Taryba taip pat padarė išvadą, kad reikėtų iš dalies keisti Reglamento (ES) Nr. 961/2010 VIII priede pateiktus įrašus, susijusius su tam tikrais subjektais;
(5)
be to, atsižvelgiant į nuolatinį susirūpinimą dėl Irano branduolinių ir raketų programų išplėtimo, kurį išreiškė 2011 m. spalio 23 d. Europos Vadovų Taryba, ir remiantis 2011 m. gruodžio 1 d. Tarybos sprendimu 2011/783/BUSP, kuriuo iš dalies keičiamas Sprendimas 2010/413/BUSP dėl ribojamųjų priemonių Iranui (2), į Reglamento (ES) Nr. 961/2010 VIII priede nurodytų asmenų, subjektų ir organizacijų, kuriems taikomos ribojamosios priemonės, sąrašą reikėtų įtraukti papildomų asmenų ir subjektų;
(6)
Reglamento (ES) Nr. 961/2010 16 straipsnio 2 dalyje nurodytų asmenų, subjektų ir organizacijų sąrašas turėtų būti atitinkamai atnaujintas,
PRIĖMĖ ŠĮ REGLAMENTĄ:
1 straipsnis
Reglamento (ES) Nr. 961/2010 VIII priedas iš dalies keičiamas pagal šio reglamento priedą.
2 straipsnis
Šis reglamentas įsigalioja jo paskelbimo Europos Sąjungos oficialiajame leidinyje dieną.
Šis reglamentas privalomas visas ir tiesiogiai taikomas visose valstybėse narėse.
Priimta Briuselyje 2011 m. gruodžio 1 d.

EuroVoc Classification:
Level 1: 100161
100143
Level 2: 100172
100170
100281
Level 3: 3450
3474
2705
All Descriptors: 1501
3454
3483
3870